text: Alle børn er nu udskrevet efter indtag af kølervæske
  08 juni 2018 kl. 15.00
  De fjorten elever, der torsdag blev indlagt til observation efter at have indtaget kølervæske ved en fejl, er nu udskrevet. 
  Alle 14 børn, der torsdag blev indlagt på hospitalet efter at have drukket kølervæske, er udskrevet. Det skriver Ritzau.
  I alt femten elever, der alle går i sjette klasse på Horsens Byskole afdeling Kildegade, fik ved en fejl serveret kølervæske til en klassesammenkomst torsdag eftermiddag.
  - De havde fået nogle saftevandsrester via forældregruppen. Ved et uheld var der kommet en flaske kølervæske med blandt flaskerne af saftevand, og således uheldigt blev det forvekslet med saftevandet, forklarede Sydøstjyllands Politi til TV SYD i går. 
  Fredag klokken 14.00 er forældrene til de berørte børn indkaldt til møde på skolen, hvor der også vil være en psykolog til stede. Derudover har kommunen bedt de enkelte skoler overveje, om de skal lave retningslinjer i forhold til medbragt mad og drikke. 
  - Det har vi opfordret skolelederne på de enkelte skoler til at tage en snak med deres forældrebestyrelse om, siger Tanja Nyborg.
  
  